b'\n_START_ARTICLE_\nKri\xc5\xabk\xc5\xb3 pagrindin\xc4\x97 mokykla\n_START_SECTION_\nIstorija\n_START_PARAGRAPH_\nIstoriniai \xc5\xa1altiniai teigia, kad kaimo dviklas\xc4\x97 mokykla Sveto\xc5\xa1ine \xc4\xafsik\xc5\xabr\xc4\x97 to paties pavadinimo dvaro r\xc5\xabmuose 1913\xc2\xa0m. Pirmoji \xc4\x8dia dirbusi mokytoja buvo Vasa Jakimova. Ji mok\xc4\x97 rus\xc5\xb3 kalba, vadov\xc4\x97liai ir kitos mokymo priemon\xc4\x97s taip pat buvo rusi\xc5\xa1kos. Toji mokykla gyvavo iki Pirmojo pasaulinio karo. Prasid\xc4\x97jus karui mokslas nutr\xc5\xabko. Po karo, 1918\xc2\xa0m., tuose pa\xc4\x8diuose r\xc5\xabmuose atidaryta jau lietuvi\xc5\xa1ka pradin\xc4\x97 mokykla. Mokykloje tr\xc5\xabko mokymo priemoni\xc5\xb3, suol\xc5\xb3, ta\xc4\x8diau vaikai buvo mokomi gimt\xc4\x85ja kalba. Pirmasis \xc5\xa1ios mokyklos mokytojas buvo Urbaitis, dirb\xc4\x99s septynerius metus. Po jo dirbo J. Buk\xc5\xa1nys, v\xc4\x97liau\xc2\xa0\xe2\x80\x93 Antanas Krutulis._NEWLINE_1932\xc2\xa0m. Kri\xc5\xabkuose atidaryta dviej\xc5\xb3 komplekt\xc5\xb3 mokykla. \xc4\x8cia dirbo DLK Gedimino ordino kavalierius Juozas Cimbolaitis (mokytojas-tremtinys), Narciza ir Feliksas Pranai\xc4\x8diai (1941\xc2\xa0m. i\xc5\xa1tremti \xc4\xaf Sibir\xc4\x85), Teres\xc4\x97 Vedegien\xc4\x97, Stasys Dabu\xc5\xa1is. 1938\xc2\xa0m. mokykla buvo i\xc5\xa1pl\xc4\x97sta, restauruota, pakeisti langai, padidintas klasi\xc5\xb3 skai\xc4\x8dius, \xc4\xafrengta sal\xc4\x97._NEWLINE_1944\xc2\xa0m. ruden\xc4\xaf Kri\xc5\xabkuose \xc4\xafsteigta progimnazija, kurioje buvo keturios pradin\xc4\x97s ir keturios gimnazijos klas\xc4\x97s. V\xc4\x97liau kas metai priaugdavo po vien\xc4\x85 klas\xc4\x99. Mokyklai paskirtas dar vienas pastatas\xc2\xa0\xe2\x80\x93 buvusio policininko Sedai\xc4\x8dio namas. 1948\xc2\xa0m. mokykla jau tur\xc4\x97jo pilnas a\xc5\xa1tuonias klases ir buvo pavadinta gimnazija. Keturios pradin\xc4\x97s mokyklos klases mok\xc4\x97si buvusiuose Sedai\xc4\x8dio namuose, o 5-8 klas\xc4\x97s ant kalno, dabartiniame mokyklos pastate. 1949\xc2\xa0m. mokykla pavadinta vidurine._NEWLINE_Pirmasis mokyklos direktorius buvo Juozas Naujokaitis. Jis \xc4\xaf Kri\xc5\xabkus atvyko 1944\xc2\xa0m., \xc4\xafsteig\xc4\x97 progimnazij\xc4\x85, dirbo jos direktoriumi, u\xc5\xbe darb\xc4\x85 buvo apdovanotas medaliu. 1949\xc2\xa0m. i\xc5\xa1 direktoriaus pareig\xc5\xb3 atleistas, kaip \xe2\x80\x9eneatitinkantis tarybinei mokyklai keliam\xc5\xb3 reikalavim\xc5\xb3\xe2\x80\x9c. Kri\xc5\xabk\xc5\xb3 mokykloje besimokan\xc4\x8di\xc5\xb3 mokini\xc5\xb3 daugum\xc4\x85 sudar\xc4\x97 \xc5\xbdemosios Panemun\xc4\x97s, Ilguvos, Kri\xc5\xabk\xc5\xb3 apylinki\xc5\xb3 gyventoj\xc5\xb3 vaikai. Mokini\xc5\xb3 patogumui 1954\xc2\xa0m. prie mokyklos atidarytas internatas._NEWLINE_Direktoriaus A. Rutkausko d\xc4\x97ka sudarytas mokyklos rekonstrukcijos planas. Pagal j\xc4\xaf prad\xc4\x97tas statyti mokyklos \xc5\xabkinis pastatas, 1962\xc2\xa0m. mokini\xc5\xb3 j\xc4\x97gomis \xc4\xafrengtos med\xc5\xbeio dirbtuv\xc4\x97s, \xc4\xafruo\xc5\xa1tas stadionas. 1963\xc2\xa0m. gautas leidimas prie senosios mokyklos statyti 8 klasi\xc5\xb3 priestat\xc4\x85. 1964\xc2\xa0m. buvusiame dvaro \xc5\xabkiniame pastate \xc4\xafrengtos mokomosios dirbtuv\xc4\x97s, 1965\xc2\xa0m. prad\xc4\x97tas eksploatuoti 8 klasi\xc5\xb3 priestatas. 1974\xc2\xa0m. prie mokyklos baigtas statyti antrasis dviej\xc5\xb3 auk\xc5\xa1t\xc5\xb3 priestatas su sporto sale, valgykla, katiline, biblioteka, r\xc5\xabbine ir patalpomis a\xc5\xa1tuonioms klas\xc4\x97ms. Nuo 1976\xe2\x80\x931977\xc2\xa0m. m. mokykla prad\xc4\x97jo dirbti kabinetine sistema. \xc4\xaerengti profesinio orientavimo, buities darb\xc5\xb3, fizikos, chemijos kabinetai, \xc5\xa1audykla._NEWLINE_2003\xc2\xa0m. mokykloje atidarytas muziejus. 2013\xc2\xa0m. rugs\xc4\x97jo 1 d. Kri\xc5\xabk\xc5\xb3 vidurin\xc4\x97 mokykla reorganizuota \xc4\xaf pagrindin\xc4\x99.'